b'\n_START_ARTICLE_\nRudolf Cvetko\n_START_SECTION_\n\xc5\xbdivljenjepis\n_START_PARAGRAPH_\nCvetko se je rodil v dru\xc5\xbeini oro\xc5\xbenika Janeza Cvetka v Seno\xc5\xbee\xc4\x8dah, vendar se je dru\xc5\xbeina kmalu preselila v Ljubljano, kjer je kon\xc4\x8dal osnovno \xc5\xa1olo in ni\xc5\xbejo gimnazijo. Leta 1896 je za\xc4\x8del obiskovati \xc5\xa1tiriletno kadetnico v Trstu. Po zaklju\xc4\x8dku \xc5\xa1olanja je bil dodeljen 16. ogrsko (hrva\xc5\xa1kemu) pe\xc5\xa1polku, ki je bil nastanjen v Zagrebu in Bjelovaru. V polku je slu\xc5\xbeil od leta 1900 do leta 1913, ko je kot nadporo\xc4\x8dnik zaradi poroke izstopil iz vojske._NEWLINE_Med voja\xc5\xa1ko slu\xc5\xbebo se je od leta 1904 ve\xc4\x8dkrat udele\xc5\xbeil sablja\xc5\xa1kih te\xc4\x8dajev v telovadni in sablja\xc5\xa1ki \xc5\xa1oli avstro-ogrske vojske v Dunajskem Novem mestu. Od leta 1905 je bil tam nekajkrat tudi in\xc5\xa1truktor za sabljo, v letih 1908-1912 pa je bil glavni u\xc4\x8ditelj na sablja\xc5\xa1kih te\xc4\x8dajih._NEWLINE_Po izstopu iz oboro\xc5\xbeenih sil se je zaposlil kot telovadni u\xc4\x8ditelj na dr\xc5\xbeavni gimnaziji v Gorici._NEWLINE_Ob za\xc4\x8detku prve svetovne vojne je bil reaktiviran in povi\xc5\xa1an v stotnika. Slu\xc5\xbeil je v 16. pe\xc5\xa1polku in bil leta 1916 odlikovan z bronasto medaljo za zasluge._NEWLINE_Po vojni je slu\xc5\xbeil v oro\xc5\xbeni\xc5\xa1tvu. Leta 1926 so ga zaradi napredne usmerjenosti upokojili s \xc4\x8dinom oro\xc5\xbeni\xc5\xa1kega podpolkovnika. Po upokojitvi je vodil sablja\xc5\xa1ko sekcijo v klubu Ilirija. Skupaj z voditelji Ilirije E. Bettetom, Stankom Bloudkom in S. Lapajnetom je pomembno vplival na razvoj \xc5\xa1porta v Sloveniji med svetovnima vojnama. Po letu 1945 se je posvetil vzgoji mladih sablja\xc4\x8dev v \xc5\xa0portnem klubu Tabor in delu v Sablja\xc5\xa1ki zvezi Slovenije, pri \xc4\x8demer mu je pomagal tudi Richard Verderber. Bil je tudi predavatelj sabljanja na Akademiji za igralsko umetnost (danes AGRFT) in In\xc5\xa1titutu za telesno vzgojo v Ljubljani (danes Fakulteta za \xc5\xa1port)._NEWLINE_Za svoj prispevek slovenskemu \xc5\xa1portu je prejel ve\xc4\x8d nagrad med njimi tudi Bloudkovo nagrado. Leta 2012 je bil sprejet v Hram slovenskih \xc5\xa1portnih junakov.'